### Beslutning

Godkendt.

### Sagsfremstilling

## Resume og sagens baggrund

Det Sociale Voksenområde Center 2 foreslår, at Hyldens Kvarter Hus 9, købes af Boligselskabet og anvendes til et nyt tilbud efter Servicelovens § 107. Der er fremlagt estimat på driftsbudget og økonomisk rationale.

Økonomistaben har belyst, hvad det vil indebære i anlægsudgifter at overtage nr. 9. MNV Bolig er orienteret om sagen.

Forslaget har været drøftet på planseminar 2022, og Økonomiudvalget har efterfølgende besluttet, at der skal foreligges en sag vedrørende køb af Hyldens Kvarter Hus 9.

## Indstillinger

Chefen for Det Sociale Voksenområde Center 2 og Økonomidirektøren indstiller:

1. at der opstartes forhandlinger om køb af Hyldens Kvarter nr. 9 af MNV Bolig til brug for nyt tilbud efter Servicelovens § 107.
2. at sagen fremlægges til endelig beslutning, når købsaftale foreligger med henblik på godkendelse af købspris og beslutning om anlægsbevilling.

## Behandling

Socialudvalget, Økonomiudvalget, Kommunalbestyrelsen.

## Sagsfremstilling

Det Sociale Voksenområde Center 2 foreslår, at Hyldens Kvarter, [adresse], og som vender op mod stisystemet til Høngcenteret og stationen, købes af Boligselskabet og anvendes til et nyt tilbud efter Servicelovens § 107. Dette vil erstatte projektet P2, der oprindelig var planlagt til at skulle etableres på det tidligere [adresse] som et tilbud til unge borgere over 18 år med sindslidelser i form af
personlighedsforstyrrelser, ADHD, begyndende problematisk adfærd i forhold til
euforiserende stoffer samt socialt skadede.

Behovet for etableringen af et midlertidigt botilbud til unge med sindslidelser på det tidligere Benny Mortensen fremgik af botilbudsviften, der blev besluttet som helhedsplan på det specialiserede voksensocialområde i forbindelse med budgetvedtagelsen 2017. Af botilbudsviften fremgik det:

*"Kalundborg Kommune råder i dag ikke selv over midlertidige botilbud på det socialpsykiatriske område. Også her er området generelt udfordret af, at borgere med psykiske udfordringer er i voldsom vækst. Prognoserne for fremtiden er dystre i forhold til antallet af unge, der modtager behandlingstilbud. Søgningen til forsorgshjem fra helt unge mennesker har samtidigt været stigende inden for de sidste 3 år, og væksten i antallet af unge, som forventes overført fra Børn og Familie, afspejler også behovet for stadigt flere tilbud til denne gruppe af unge."*

Det fremgik endvidere af beslutningskataloget til botilbudsviften 2018 - 2021, at man på daværende tidspunkt havde 37 borgere i målgruppen (borgere som Kalundborg Kommune betalte for i og uden for kommunen) til P2.

Efterfølgende er der flere gange blevet fulgt op på udviklingen i målgrupperne på det specialiserede voksensocialområde, blandt andet med notat af 27. november 2020 omhandlende udviklingen i målgrupperne på det specialiserede voksensocialområde (bilag 1) samt med notat udarbejdet til budgetseminar 2021 af 6. juli 2021 (bilag 2), hvoraf det fremgår, at der på daværende tidspunkt var 24 borgere inden for målgruppen kendt i overdragelsesregi.

I forbindelse med forslaget om at etablere det midlertidige botilbud i [adresse], [adresse] engang være drøftet mellem myndighed og udfører og den samlede faglige vurdering er, at alle 24 borgere vil være borgere indenfor målgruppen, og dermed borgere der vil kunne profitere af et midlertidig botilbud.

Hus 9 er indrettet med 10 lejligheder med tekøkken, stue, soveværelse og eget bad, og minder om de kollegieboliger, som unge i almenområdet bor i. Derudover er der et fælles køkken/alrum, som kan bruges til pædagogisk arbejde med udvikling af både praktiske og sociale kompetencer.

Hyldens Kvarter er bygget til borgere, som forventes at have et varigt behov for ophold i et socialpsykiatrisk botilbud. Der er i alt 42 boliger. Aktuelt forventes 3 af 4 huse (Hus 1, 3 og 7) at være beboet i oktober 2022.

Hus 9 er endnu ikke beboet, hvilket skyldes dels at vi har været optimistiske i vurderingen af hvor mange af de borgere, vi har placeret udenbys, der gerne vil flytte til Kalundborg Kommune, og dels at målgruppen over de seneste år har ændret sig til at være mere selvhjulpne, og derfor kan nøjes med § 85-støtte uden behov for et egentligt botilbud.

Målgruppen for modtagelse af §§ 85 og 107 - altså midlertidige indsatser - er derimod stigende, og der sendes pt. unge i denne målgruppe ud af kommunen.

Da [adresse] er bygget til en målgruppe inden for socialpsykiatrien, men blot med varige behov, er de fysiske rammer velegnede til den målgruppe af unge, som har brug for en socialpsykiatrisk midlertidig indsats.

Ved at overtage Hus 9 fremfor at bygge nyt til projektet P2, kan bygningen komme i brug tidligere, tilbuddet komme tidligere i drift, og der vil ikke være den usikkerhed, som altid knytter sig til nybyggeri.

Endeligt vil en etablering af et midlertidigt botilbud i tilknytning til et længerevarende botilbud medføre en bedre mulighed for at skabe sammenhæng mellem tilbud til de borgere, der efter ophold i et midlertidigt botilbud vil have behov for et længerevarende tilbud.

Anlægsudgifter:

Hvis prisfastsættelsen ved køb af Hyldens Kvarter 9 beregnes ud fra den samlede anskaffelsessum på 66,257 mio. kr. for de 42 ældreboliger, vil købsprisen for 10 boliger med et areal på 2.730 m2, kunne beregnes til 15,775 mio. kr. Der skal gøres opmærksom på, at dette alene er på baggrund af en beregning fra en ekstern konsulent, og at der ikke foreligger en aftale om prisen med Boligselskabet.

Tilskud til servicearealerne, svarende til 40.000 kr. pr. bolig – som kommunen modtager - forventes at bortfalde, hvis salget af de 10 boliger sker i Boligselskabets anlægsfase, i alt 0,4 mio. kr.

Der kan forventes øvrige udgifter til f.eks. inventar til boligerne, landinspektør m.v., som ikke er kendt p.t.

Eventuel indtægt for salget af Benny Mortensen er ikke vurderet og indgår ikke i estimatet.

Driftsudgifter og økonomisk rationale:

Det økonomiske rationale er vurderet til ca. 0,4 – 0,8 mio. kr.

Rationalet er baseret på et foreløbigt overslag på driftsudgifter, som giver en gennemsnitlig takst på 2.382 kr. pr. døgn eller samlet 862.500 kr. årligt.

Rationalet skal både findes i prisen i forhold til de tilbud som i dag købes hos private leverandører, men også i varigheden i tilbuddet. Målsætningen er, at tilbuddet giver mulighed for mere afgrænsende forløb, hvor der også vil være mulighed for tilkøb af behandling, terapeutisk forløb og/eller aktiviteter. Dertil kommer at der vil være mulighed for synergi mellem tilbuddet på [adresse] og det nye tilbud, som også kan bidrage til rationalet på sigt.

## Økonomiske konsekvenser

En forventet anlægsudgift, foretaget på baggrund af en beregning fra en ekstern konsulent, på 15,775 mio. kr. til køb af Hyldens Kvarter 9. En anlægsudgift til øvrige udgifter til f.eks. inventar til boliger, landinspektør m.v. som ikke er kendt p.t.

Forventet økonomisk rationale på driften er vurderet til ca. 0,4 – 0,8 mio. kr.

**Socialudvalgets møde den 5. maj 2022:**
Anbefales.

**Administrationens tilføjelse den 18. maj 2022:**
Administrationen oplyser, at køb af Hyldens Kvarter nr. 9 kan forventes at tage op til to år. Det vil derfor være nødvendigt at indgå et erhvervslejemål i den mellemliggende periode. Der vil til Kommunalbestyrelsens behandling af sagen blive udarbejdet et notat, som belyser baggrunden for behovet for indgåelse af erhvervslejemål samt de økonomiske konsekvenser.

### Sagens forløb

18-05-2022 Økonomiudvalget
Sagen videresendes til Kommunalbestyrelsen.